Panda China di Malaysia

Panda China di Malaysia merujuk kepada dua ekor panda gergasi dari China yang dipinjamkan kepada Malaysia melalui Program Perjanjian Kerjasama Konservasi Antarabangsa Panda Gergasi. Pada 21 Mei 2014, panda jantan bernama Fu Wa dan betina bernama Feng Yi tiba di Kompleks MASkargo, Lapangan Terbang Antarabangsa Kuala Lumpur (KLIA), Sepang. Sepatutnya panda tersebut tiba pada 15 April tetapi ditangguhkan ekoran tempias kehilangan penerbangan MH370 yang sebahagian besarnya melibatkan penumpang dari China. Hadiah itu sempena Tahun Melawat Malaysia 2014.

Panda, spesies yang hampir pupus itu diterbangkan dari pangkalan panda di Dujiangyan, Chengdu melalui pesawat khas MASKargo Airbus 330-200 MH6462, insentif penajaan penerbangan oleh MASKargo. Panda ini sangat signifikan kerana 2014 merupakan ulang tahun ke-40 hubungan diplomatik di antara Kuala Lumpur dan Bei­jing. Pada Mei 2014, Perdana Menteri Malaysia, Datuk Seri Najib Razak melakukan lawatan rasmi ke Beijing. China adalah rakan dagang ke lima terbesar dengan Malaysia.

Zoo Negara
Pada mulanya panda tersebut dicadangkan untuk ditempatkan di Taman Wetland, Sepang. Infrastruktur yang menyamai habitat asal pasangan panda di China akan dibina dan ditanggung oleh Yayasan 1Malaysia Development Berhad (1MDB). 

Sebaliknya mereka ditempatkan di Kompleks Konservasi Panda Gergasi di Zoo Negara, Ampang bernilai RM 24 juta dan dikuarantin selama sebulan agar pengawalan terhadap sebarang bentuk potensi penularan jangkitan kuman, patogen atau bakteria merbahaya. Tapak kompleks itu seluas 1.6 hektar itu lengkap dengan suhu sejuk (14 darjah Celcius) yang sesuai serta makanan buluh yang menjadi diet setiap hari. Nama baru panda itu kemudian diberikan oleh Perdana Menteri Najib Tun Razak pada hari perasmian Kompleks Konservasi Panda Gergasi Zoo Negara. Panda betina diberi nama Liang Liang, manakala panda jantan diberi nama Xing Xing. Antara kenamaan yang turut melawat panda tersebut temasuklah Menteri Sumber Asli dan Alam Sekitar, Datuk Seri G. Palanivel dan Duta Besar China di Malaysia Dr. Huang Huikang. Pengunjung Zoo Negara dijangka meningkat kepada 500,000 orang dan dapat menampung kos sebanyak RM60 juta. Setiap tahun 800,000 pengunjung berkunjung ke Zoo Negara .

Program Perjanjian Kerjasama Konservasi Antarabangsa Panda Gergasi antara Malaysia dan Republik Rakyat China itu telah ditandatangani pada 2012 bagi tempoh 10 tahun. Malaysia berpeluang menjalankan penyelidikan konservasi panda gergasi, selain dapat membangun dan melatih kepakaran tempatan. Program ini dapat meningkatkan kesedaran mengenai usaha konservasi haiwan, selain menghargai keunikan dan kepentingan konservasi hidupan liar serta biodiversiti serta pelancongan antara dua negara.

Kira-kira 1,600 panda sahaja yang hidup di luar kurungan. Sebanyak 24 ekor panda telah dihantar ke 12 negara sebagai simbol persahabatan namun ada di antara haiwan berkenaan te­lah mati. Malaysia menjadi negara ke-13 untuk menerima haiwan tersebut. Negara lain ialah Amerika Syarikat, Jepun, Britain Singapura dan Thailand. Haiwan ini adalah khazanah nasional China dan sangat disukai oleh kanak-kanak kerana berwarna hitam putih, cantik, bersih serta jinak. Secara simbolik, Malaysia berpotensi untuk mengadakan timbal balas, dengan menggalakkan China mengambil haiwan terancam Malaysia yang menjadi ikon kebanggaan negara seperti Harimau Belang (Panthera tigris jacksoni) dan Tapir Malaya (Tapir indicus), namun sehingga sekrang China masih belum menunjukkan sebarang minat untuk mengambil haiwan-haiwan tersebut sebagai anak angkat mereka.

Kelahiran anak panda dari Liang-Liang
Pada 18 Ogos 2015, jam 1.45 petang waktu Malaysia, Liang Liang (panda betina) dilihat melahirkan seekor anak panda betina. Hal ini mengejutkan pihak Pusat Konservasi Panda Zoo Negara, kerana tiada tanda tanda yang menunjukkan Liang Liang bunting dan mengandung sepanjang tempoh penjagaan di Zoo walaupun kedua-dua panda itu diawas dengan ketat oleh pakar-pakar haiwan tersebut serta para doktor vaterinar yang didatangkan khas dari China.

Sebelum itu, sejak 11 Julai 2015, dua kali usaha telah dilakukan oleh pihak Zoo Negara untuk mengawankan kedua-dua ekor panda tersebut, namun usaha itu dilihat gagal kerana walaupun sudah setahun mereka berada di Zoo Negara.

Bertitik tolak dari itu, menurut Program Perjanjian Kerjasama Konservasi Antarabangsa Panda Gergasi, Kerajaan Malaysia terpaksa mengemukan bayaran bernilai AS$600,000 (RM2.54 juta) kepada persatuan panda yang beribu pejabat di China akibat kelahiran anak panda tersebut.

Pembayaran ini telah mendapat reaksi negetif oleh kebanyakan netizen di Malaysia, kerana ia dianggap sebagai suatu slot pembaziran berat sebelah yang dilihat lebih memihak kepada China berbanding Malaysia. 

Menteri Sumber Asli dan Alam Sekitar baharu, Datuk Seri Dr Wan Junaidi Tuanku Jaafar berkata "hadiah hari lahir" itu dibuat menurut ketetapan dalam Program Perjanjian Kerjasama Konservasi Antarabangsa Panda Gergasi berikutan pembawakan panda ke Malaysia.

“Apabila anak panda dilahirkan, negara peminjam perlu membayar "hadiah" kepada persatuan panda. Dengan tukaran matawang kita yang rendah berbanding Dolar AS, mereka akan mendapat lebihan keuntungan. Tetapi jika kita lihat dari sudut berlainan, kita telah dapat meningkatkan jumlah pengunjung ke Zoo Negara sejak kita meminjam panda tersebut. Jadi secara realiti, kita tidak diakhiri dengan kehilangan."

Diplomasi panda China-Malaysia
China sejak enam dekad lepas telah menggunakan panda sebagai pemudah cara untuk berurusan dengan negara lain, ia juga dilihat sebagai taktik diplomasi yang menentukan semangat setia kawan antara negara-negara lain yang mahu bersekutu dengan China khususnya dalam melibatkan soal perdangangan dan hubungan luar. Konsep yang diguna pakai oleh China ini dikenali sebagai Diplomasi Panda. Pada 1957, Mao Zedong menghadiahkan seekor panda kepada Rusia sebagai tanda penghargaan kepada Moscow yang telah mengiktiraf Republik Rakyat China sebagai negara berdaulat.

Pada 1972 China menghadiahkan Ling-Ling dan Hsing-Hsing kepada Amerika Syarikat semasa Presiden Richard Nixon melakukan lawatan rasmi ke Beijing sebagai permulaan hubungan diplomatik kedua-dua negara. Sepasang panda, Chia-Chia dan Ching-Ching dihadiahkan sempena lawatan Perdana Menteri United Kingdom Edward Heath ke China pada 1974. 

Panda juga dijadikan senjata ugutan diplomatik. Pada 2010, Presiden Amerika Syarikat,Barack Obama terus juga menemui Dalai Lama walaupun dibantah pihak Beijing. Lantaran itu AS didesak agar memulangkan panda yang dilahirkan melalui pasangan panda yang dipinjamkan.

Lawatan Barack Obama ke Jepun, Korea Selatan, Malaysia dan Filipina pada April 2014 dilihat cuba mengekang 'Kebangkitan China' sebagai manifestasi pertembungan dua kuasa besar. Tuntut­an bertindih sempadan maritim Laut China Selatan telah mentafsirkan bagaimana China berseorangan tanpa kawan terutama sekali dalam ASEAN. Tuntutan Kepulauan Paracel dan Beting Thomas Kedua memberi isyarat bahawa Hanoi dan Manila mahu membabitkan AS dalam pertikaian mereka. Washington telah menggubal strategi yang dikenali sebagai 'dasar pangsi Pasifik' untuk mengekang Beijing di Asia Pasifik. Setakat ini hanya Myanmar dan Laos yang ketara memihak kepada China. Singapura, Filipina dan Vietnam memihak kepada AS. Malaysia juga terlibat dalam tuntutan bertindih terhadap Kepulauan Spratly yang dipercayai mempunyai simpanan petroleum yang besar.

Contohnya, pada 2010 beberapa bot Jabatan Perikanan China telah menceroboh perairan negara berhampiran Pulau Layang-Layang sehingga memaksa kapal perang Tentera Laut Diraja Malaysia (TLDM) mengambil tindakan menghalau penceroboh tersebut. Sudah beberapa kali kapal Pengawal Pantai China (CCG) menceroboh perairan negara berdekatan Beting Serupai iaitu 80 kilo­meter dari Bintulu. Sehingga kini Kuala Lumpur tidak pernah mengambil sikap konfrontasi dengan Beijing berbanding dengan Hanoi dan Manila. Berbaik sangka antara dua negara sangat penting demi kepentingan geostrategik dan persefahaman ketenteraan.

Lihat juga
 Panda Gergasi
 Hubungan Malaysia-China

Rujukan

Pautan luar
 Laman web rasmi

Hubungan antarabangsa
Zoo